Jeg har været en del af DRF bestyrelsen i 2 år, og jeg har valgt at genopstille som kandidat til bestyrelsen. I mine 2 år i bestyrelsen har jeg haft særligt fokus på uddannelse og hvordan vi forbedrer velfærden for vores heste.

Der er mange spændende emner jeg kunne tale om men jeg har valgt at sætte fokus på hestevelfærd og uddannelse.

Der er ingen tvivl om, at vi står foran skulle lave en kulturændring så hestenes velfærd i endnu højere grad kommer i centrum. Det kræver, at vi alle tager aktivt ansvar og viser lederskab for at øge bevidstheden om hestevelfærd og fremme ansvarlig behandling af vores heste.

Jeg mener, at der skal sikres ressourcer og relevante værktøjer til rideklubber. Det kunne være kurser, der henvender sig til elevskoleundervisere. Kurser som udarbejdes med dygtige fagfolk som vores veterinærkonsulent og beriderne, og som har fokus på etisk og ansvarlig behandling af heste og forsvarlig brug af træningsmetoder. Kurserne kunne sættes op som webinarer understøttet af arrangementer i distrikterne, hvor der med jævne mellemrum faciliteres workshops med undervisning, så der både er teori, omsætning til praksis og ikke mindst erfaringsudveksling på tværs af elevskoleundervisere.

Jeg mener, at det bør være obligatorisk for klubberne, at deres elevskoleundervisere deltager i dette. Og det skal selvfølgelig være gratis for klubberne at deltage i.

I de to år jeg har siddet i bestyrelsen er vi på uddannelsesområdet gået i gang med at lave tilsyn med uddannelsesstederne for at sikre, at vores beriderelever får de nødvendige kompetencer. Disse tilsyn vil også være med til, at kommende trænere og beridere har en etisk og forsvarlig måde at være med hestene på, og at kommende generationer af ryttere dermed får dygtige undervisere, som fremmer hestevelfærden.

Samtidig bør vi også fokusere på ansvarlig konkurrenceadfærd hos alle ryttere, som starter stævner. Vi ved, at der for den enkelte rytter kan være nervøsitet, spænding og pres fra forældre eller sponsorer til at gøre det godt. Disse faktorer kan alle være med til, at man som rytter får en mindre hensigtsmæssig eller måske direkte ubehagelig måde at være på overfor hesten og de andre på stævnepladsen. Vi har selvfølgelig vores dygtige officials, som kan gribe ind, når de observerer en adfærd, som ikke er i overensstemmelse med vores reglement. Men vores officials kan desværre ikke se og opdage alt. Derfor er det nødvendigt, at vi alle hjælper med at skabe en sund konkurrenceadfærd.

Det kan vi f.eks. gøre ved at skabe arrangementer, hvor rollemodeller (ryttere/trænere) kommer og taler om deres erfaringer med nederlag og succeser, og går i dialog med rytterne. Vi skal turde tale om, hvordan et nederlag vendes til læring, så vi bliver bedre til næste gang.

Det er vigtigt at øge opmærksomheden og interessen for korrekt/etisk ridesport. F.eks gennem kampagner og events, der fremmer hestevelfærd, sikkerhed og ansvarlig konkurrenceadfærd. Eksempler kan være arrangementer, hvor ryttere og trænere deler deres erfaringer, eksperter holder oplæg om korrekt rideteknik og pleje af heste samt offentliggørelse af succeshistorier fra klubber og ryttere, der har implementeret en positiv kulturændring.

Det vigtigt at huske, at kulturændringer tager tid, kræver vedholdenhed og tålmodighed. En kulturændring involverer os alle sammen. Det er vigtigt, at vi alle tør gå forrest i at skabe en åben og respektfuld dialog. For at skabe en åben og respektfuld dialog kræver det, at vi har tillid til, at vi hver især gør vores bedste, fordi vi deler en fælles interesse og passion i vores kære heste. Igennem den tillid skal vi turde lytte til hinanden og lære af hinanden. Der er mange veje til at skabe forbedret hestevelfærd, og jeg tror på, at vi kommer længst ved at lægge alle vores ideer sammen og finde de bedste løsninger i fællesskab og under hensyntagen til lokale vilkår.’